b'\n_START_ARTICLE_\nHolger Petersen\n_START_PARAGRAPH_\nHolger Petersen (f\xc3\xb8dt 9. juni 1843 p\xc3\xa5 L\xc3\xa5geg\xc3\xa5rd ved Vejle, d\xc3\xb8d 26. maj 1917 i Ordrup) var en dansk erhvervsmand og politiker._NEWLINE_Holger Pedersen mistede tidligt sine for\xc3\xa6ldre, faderen d\xc3\xb8de da Holger var seks og moderen da han var tolv. I stedet blev han opfostret hos skolebestyrer Carl Maribo og hustru._NEWLINE_I 1858 kom Holger Petersen i k\xc3\xb8bmandsl\xc3\xa6re hos sin morbroder, der drev engrosforretning med manufaktur- og n\xc3\xb8dvendighedsartikler. Selv om l\xc3\xa6retiden var streng og tog det meste af hans tid, holdt han alligevel sine boglige og \xc3\xa5ndelige interesser ved lige, bl.a. ved med sine venner at dyrke opl\xc3\xa6sning og diskussion foruden ugentlige ture til n\xc3\xa6rliggende skove om s\xc3\xb8ndagen. De fleste af hans kammerater var studerende, og under deres indflydelse dyrkede han ogs\xc3\xa5 sprog med videre studier for \xc3\xb8je._NEWLINE_Ved krigens udbrud i 1864 meldte han sig som frivillig, og deltog i kampene. Han blev lettere s\xc3\xa5ret, men kom sig helt efter krigen._NEWLINE_Han havde p\xc3\xa5 dette tidspunkt sat sig som m\xc3\xa5l i livet at n\xc3\xa6re sig ved handelen. Han rejste til England og blev der et \xc3\xa5r for at skabe kontakter der kunne hj\xc3\xa6lpe ham med at opfylde dette m\xc3\xa5l._NEWLINE_Kort tid efter stiftede han sin egen forretning i K\xc3\xb8benhavn. Fra beskedne lokaler voksede den snart og som 25-\xc3\xa5rig kunne han l\xc3\xb8se borgerskab som grosserer i hovedstaden. Efter at han flyttede til K\xc3\xb8bmagergade 44 blev handelen f\xc3\xb8rst rigtig succesfuld, og snart var n\xc3\xa6sten alle lokalerne p\xc3\xa5 adressen anvendt af hans firma. Forretningen besk\xc3\xa6ftigede sig med import og eksport af "n\xc3\xb8dvendighedsvarer", dvs sm\xc3\xa5ting til husholdningen, b\xc3\xa5nd, b\xc3\xa6ndler, knapper, n\xc3\xa5le, blonder etc._NEWLINE_Hans egen opv\xc3\xa6kst i sm\xc3\xa5 k\xc3\xa5r glemte han dog aldrig og da han grundlagde Holger Petersens Tekstilfabrik s\xc3\xb8rgede han for moderne arbejderboliger til de ansatte._NEWLINE_I 1895 lod han sig indv\xc3\xa6lge i Landstinget for partiet H\xc3\xb8jre, hvoraf han var medlem til sin d\xc3\xb8d. Han var medlem af Rigsretten og Toldr\xc3\xa5det fra 1910. Her var han blandt andet i 1890\'erne en af hovedkr\xc3\xa6fterne imod forslaget om salget af de dansk-vestindiske \xc3\xb8er._NEWLINE_Han stiftede Grosserer Holger Petersens Legat til Fremme af s\xc3\xb8nderjyske Formaal._NEWLINE_Petersen blev Ridder af Dannebrog 1892, Dannebrogsmand 1901, Kommand\xc3\xb8r af 2. grad 1911 og modtog Fortjenstmedaljen i guld 1913._NEWLINE_Petersen var ogs\xc3\xa5 medlem af Grosserer-Societetets Komit\xc3\xa9; formand for Foreningen af k\xc3\xb8benhavnske Manufaktur-Grossister, for sammes Akkord- og Konkurs-Afdeling og for Foreningen til unge Handelsm\xc3\xa6nds Uddannelse, i bestyrelserne for Dausk Eksportforening, \xc3\x98stasiatisk Kompagni, Bing & Gr\xc3\xb8ndahls Porcel\xc3\xa6nsfabrik, Vermehrens Regnemaskiner og Aktieselskabet I. Moresco, medlem af Industriforeningens Repr\xc3\xa6sentantskab, medlem af bestyrelsen for Teknologisk Institut fra 1909 og af Nationalbankens Repr\xc3\xa6sentantskab, repr\xc3\xa6sentant i Det Danske Hedeselskab._NEWLINE_Medlem af Centralkomit\xc3\xa9en og af De danske Vaabenbr\xc3\xb8dres overbestyrelse, formand i bestyrelsen for Plantageselskabet Dansk Vestindien, i komiteen for B\xc3\xb8rne- og Sygeplejen i Dansk Vestindien, formand for B\xc3\xb8rnehjemmet af 1870, for Foreningen til tr\xc3\xa6ngende Skoleb\xc3\xb8rns Bekl\xc3\xa6dning og for Plantningsselskabet Steen Blicher._NEWLINE_Han er begravet p\xc3\xa5 Assistens Kirkeg\xc3\xa5rd.'